Maria Kutitonskaya

Maria Ignatyevna Kutitonskaya ( rossiavon Мария Игнатьевна Кутитонская ) tiyir rossiaf artowasik. Koe Odesa vagee savsafo rossiafo gindaxo is refa Ukraina ba 23/02/1856 kobliyir. Ba 04/05/1887 koe Aleksandrovski flint poke Irkutsk koe Sibiria awalkeyer.

 Blirizva 
Maria Kutitonskaya tir vey oluafa yasa ke Odesa. Gadikye tiyir pilkotik is flibik ke kazaf erkey ke widava. Ina koe ayikyafa olda vayar nume zo dobar. Va mulafa artowasa galbedura toz dulaper.

Bak 1876 ko Paris koe Franca lapir lize va G- Lopatin kevlanir. Kadimi dimpira ko Rossia, turestayanon gan in, va seltom ke Kovalski denfir. Inaf bewik tid tan taneaf viduyus va eaftevafa tegira koe Rossia.

Ba 20/07/1876 taneatomon zo soper aze kadimi restalira ke sayakaf erkey, golde maltegira ke yasa amuleson kalion zo tunuyar.

Ba 19/06/1877 gire zo soper, uculenon gu bewik ke gomilasa gesia koe Odesa is Mikolayiv. Gan sayakaf erkey ke Odesa zo komalyer. Zo tugunar nume gu poana kobara koe iaxe vas sanalubda zo lanzar. Gakera gu balemda gan bowesik ke Odesa zo kastar. Dagixo di tir xaltaf bolk ke Nertcinsk koe Sibiria. Ba 15/01/1880 va Kara artlakir.

Bak 1882 gan sayakaf bowesik ke Zabaikala gola gu koirubara ko Akca wida zo korictar.

Azon, bak milaf ilanacek, koe uja tigir. Va dofa yatera ke anyustoy gomilasik div ayikyef flint tcoker. Yatesik di zo gralomed ise konak gaderopikaf daginik kadimion zo staked. Kaikion xaltafa vertuma zo tuolgapar, ton altofa tizuca is sostara. Flintik gu yona roka dum belira is daalara is lustera va arsay ik buca zo zelad. Lan daginik toz aelyasted voxe poanon zo kogestud. Ilyacevitc bowesik ke Zabaikala gola tir tel dirgayas va bat sabegeem.

Maria Kutitonskaya ba 14/09/1882 va Akca merictanon bulur. Moe kelda gan kazakaf milk zo soper nume ko Tcita zo malstar. Arti tolka ta keyaksera ko bazaxo ke bowesik eruyuson zo star. Waroldon kan dierkam va in tanon viltar. Ilyacevitch ko uvoona astirbon zo bakar. Ina vere so soper. Ba 17/11/1882 nope yatera il rezgalexo is lagadjubera va bowesik gan sayakaf erkey ke Tcita utca zo malyer nume gu vrayara zo lanzar. Wori Ilyacevitc gruyeyen gan rictaga ke Sankt Peterburg va ina grigaker numen gakera gu parmafa poana kobara zo nuner.

Oye kivara va inafa rotisa fimafa turestara va aryon daginik lize ina va gakera sye co gosopur, pune ko xalta ke Kara me zo dimstaker voxe titi 1883 ko Aleksandrovski flint poke Irkutsk ugaloron zo arburer.

Ba 04/05/1887 nope kotcakola ke larida koe Aleksandrovski flintropexe  mulufter.

 Dere rupec 

 Vuestexeem 
 (ru) Blirizvama va Maria Kutitonskaya, internetxo

|style="vertical-align: top;"|

|}

Kutitonskaya (Maria)
Kutitonskaya (Maria)
Kutitonskaya (Maria)